**Әл-Фараби атындағы ҚазҰУ** - **табысты білім ордасы**

***Әрінова Б.А.,***

*әл-Фараби атындағы ҚазҰУ доценті,*

*пед. ғыл. кандидаты*

***Жұмаспаева А.А.***

*«Әлеуметтік педагогика және*

*өзін- өзі тану» мамандығының*

*1 курс магистранты*

Қазақстан Республикасында жастардың жоғары деңгейлі кәсіби білім алуы мен тұлғалық дамуы үшін барлық жағдайлардың жасалуы мемлекетіміздің студенттерді қолдай отырып, оларды үлкен жетістіктерге жетелеуді білдіреді. Қазіргі жастардың еңбекқор, талантты, өршіл, жаңа мақсаттарға құштар, халқының өсіп-өркендеуі мен абыройын асқақтату үшін үлкен істерге дайын болуы, түптеп келгенде бүкіл халықтың жалпы табысына әкеледі. Осы орайда еліміздің қоғамдық-әлеуметтік салаларына жоғары білімді кәсіби мамандар даярлайтын жетекші университет ретінде әл-Фараби атындағы Қазақ Ұлттық университеті мемлекетіміздің саяси өміріне және экономикасына зор үлес қосып келеді.

Университет бүгінгі таңда ең маңызды ғылыми-зерттеу институттарының бірі және сонымен бірге көптеген ғылыми және кәсіптік бағыттар бойынша магистранттар мен докторанттар дайындайтын табысты оқу ордасы деп танылады. әл-Фараби атындағы Қазақ Ұлттық университетінің академиялық саясаты әртүрлі және халықаралық оқытушылар мен студенттер ұжымын тартуға, жаһандық мәселелер бойынша зерттеулер мен оқытуға қолдау көрсетуге және әртүрлі шет елдермен және аймақтармен академиялық байланыстар орнатуға бағытталған.

Магистратура мен доктарантурада оқығысы келетін жастардың бұл университетті таңдайтын себебі, аталған оқу орны QS University Rankings рейтингінде әлемдегі ең үздік университеттер арасында 207-орында тұр және бұл көрсеткіш жылдан жылға жақсарып келеді. Жоғары оқу орнының флагманы болып табылатын осы университетке оқу әрине, үлкен бақыт.

 ҚазҰУ білім алушыларға әлемдік білім кеңістігіндегі рейтингі жоғары көптеген жоғары оқу орындарында білім алуға мүмкіндік береді. Бүгінгі таңда әл-Фараби атындағы Қазақ ұлттық университетінің 200-ден астам елдердің университеттерімен және ұйымдарымен , атап айтқанда Ресей, Корея, Жапония, Түркия, Қытай, АҚШ, Франция, Германия, Испания, Италия, Үндістан, Ұлыбритания, Польша , Египет , Малайзия, Австрия, Венгрия, Швеция, Швейцария, Чехия, Португалия, Бразилия, Украина, Болгария, Греция, Израиль, Кипр, Сауд Арабиясы, Біріккен Араб Әмірліктері, Иран, Пәкістан, Өзбекстан, Қырғызстан, Беларусь Республикасы және т.б мемлекетермен ынтымақтастық келісім-шарттары бар .

Университетте студенттердің академиялық мамандануына мүмкіндік беретін, көркемдік қызығушылықтан бастап ғылыми жобалар жасауға дейін әртүрлі тақырыптық бағыттармен айналысатын бірнеше студенттік ұйым бар. Әрбір ұйымның өзіндік шығармашылық атмосферасы қалыптасқан. Оларға қосылу арқылы білім көкжиегін кеңейтіп, студенттер жан-жақты дамуға ұмтылады. Сонымен қатар, ҚазҰУ студенттері үшін толыққанды оқу және демалу үшін барлық жағдай жасалған. Студенттерге қалалық студенттік емхана мен әл-Фараби атындағы ҚазҰУ медициналық орталығы тегін қызмет көрсетеді, университетте заманауи жабдықталған үлкен тамақтану орны, асханалар бар. Қажет ететін студенттерге заманауи жайлы жатақханалардан орын берілген. ҚазҰУ-да бірегей «Студенттер сарайы», киноклуб, спорт кешені, Ыстықкөл жағасында жазғы спорттық сауықтыру кешені жұмыс істейді.

Қорытындылай келе айтарымыз , ғасырға жуық тарихы бар әл-Фараби атындағы Қазақ Ұлттық университетінің биіктерден көрінер асулары, табысты жетістіктері мол екендігі анық. Университет түлектері мемлекетіміздің көптеген танымал кәсіпорындарында, жас ұрпақ тәрбиесін жүзеге асыратын білім беру ұйымдарында және т.б көптеген басқа да салаларда еліміздің өркендеуі жолында еңбек етуде.